b'\n_START_ARTICLE_\nMichel Fokine\n_START_SECTION_\nBiografie\n_START_PARAGRAPH_\nMihail Fokin s-a n\xc4\x83scut \xc3\xaen Sankt Petersburg \xc3\xaentr-o familie de comercian\xc8\x9bi prosperi din clasa mijlocie, iar la v\xc3\xa2rsta de 9 ani a fost primit la \xc8\x98coala imperial\xc4\x83 de balet din Sankt Petersburg (de la venirea comuni\xc8\x99tilor la putere aceast\xc4\x83 \xc8\x99coal\xc4\x83 poart\xc4\x83 numele balerinei Agrippina Vaganova). In 1898, chiar de ziua de na\xc8\x99tere, a debutat pe scena Teatrului Marinski, \xc3\xaen Paquita. Din 1902 a devenit profesor al \xc8\x99colii de balet, iar \xc3\xaen 1904 a fost promovat ca solist al teatrului._NEWLINE_Din 1905 \xc8\x99i-a \xc3\xaenceput cariera de coregraf, cea care avea s\xc4\x83-i aduc\xc4\x83 faima deplin\xc4\x83. Dintre primele balete pe care le-a compus se remarc\xc4\x83 cel de debut, Acis \xc8\x99i Galateea (1905) \xc8\x99i Moartea lebedei (1907), compus pentru Anna Pavlova._NEWLINE_\xc3\x8en 1909 a devenit coregraful companiei pariziene Ballets russes, a lui Serghei Diaghilev. Dup\xc4\x83 c\xc3\xa2teva spectacole de mare succes, multe av\xc3\xa2ndu-l \xc3\xaen centru pe Vaslav Nijinski, Fokine avea s\xc4\x83 p\xc4\x83r\xc4\x83seasc\xc4\x83 \xc3\xaens\xc4\x83 compania \xc3\xaen 1912, motivul fiind, se pare, gelozia pe Serghei Diaghilev, aflat \xc3\xaentr-o rela\xc8\x9bie prea str\xc3\xa2ns\xc4\x83 cu Nijinski._NEWLINE_A lucrat \xc3\xaen Rusia p\xc3\xa2n\xc4\x83 \xc3\xaen 1918, c\xc3\xa2nd, din pricina regimului comunist, a trebuit s\xc4\x83 p\xc4\x83r\xc4\x83seasc\xc4\x83 \xc8\x9bara \xc8\x99i s\xc4\x83 se stabileasc\xc4\x83 \xc3\xaen Suedia (1918). \xc3\x8en 1923, s-a stabilit \xc3\xaen New York, unde \xc8\x99i-a \xc3\xaentemeiat propria \xc8\x99coal\xc4\x83 de balet \xc3\xaempreun\xc4\x83 cu so\xc8\x9bia sa, Vera Antonovna Fokina. A devenit cet\xc4\x83\xc8\x9bean american \xc3\xaen 1932._NEWLINE_P\xc3\xa2n\xc4\x83 la moartea sa (la 22 august 1942, New York), a pus \xc3\xaen scen\xc4\x83 zeci de spectacole noi \xc8\x99i le-a reluat pe cele din perioada sa de glorie, perioada Ballets russes.\n_START_SECTION_\nPrincipiile coregrafice ale lui Michel Fokine\n_START_PARAGRAPH_\nBaletul lui Michel Fokine s-a constituit ca o reac\xc8\x9bie la conservatorismul \xc8\x99i formalismul baletului clasico-academic din epoca sa. Principiile care \xc3\xaei stau la temelie sunt, a\xc8\x99a cum \xc3\xaensu\xc8\x99i Fokine le-a formulat \xc3\xaen 1914, \xc3\xaen num\xc4\x83r de cinci:_NEWLINE_1. Orice mi\xc8\x99care \xc3\xaen balet nu este o sum\xc4\x83 de pa\xc8\x99i, ci un r\xc4\x83spuns la subiectul \xc8\x99i la caracterul muzicii._NEWLINE_2. Dansul \xc8\x99i gesturile \xc3\xaen balet nu au sens dec\xc3\xa2t dac\xc4\x83 slujesc exprim\xc4\x83rii unui act dramatic._NEWLINE_3. Balerinul trebuie s\xc4\x83 fie expresiv din cap p\xc3\xa2n\xc4\x83-n picioare. Limbajul gestual conven\xc8\x9bional este admis doar \xc3\xaen cazul \xc3\xaen care coregrafia cere acest lucru punctual, altminteri mi\xc8\x99carea m\xc3\xa2inilor trebuie \xc3\xaenlocuit\xc4\x83 obligatoriu cu cea a \xc3\xaentregului corp._NEWLINE_4. Grupul nu este niciodat\xc4\x83 doar un ornament. Noul balet se extinde de la expresivitatea fe\xc8\x9bei \xc8\x99i a m\xc3\xa2inilor la cea a \xc3\xaentregului corp \xc8\x99i de la cea a corpului individual la cea a unui cuplu sau a unui grup._NEWLINE_5. Dansul se afl\xc4\x83 \xc3\xaen alian\xc8\x9b\xc4\x83, pe picior de egalitate, cu restul artelor; de aceea nu exist\xc4\x83, de pild\xc4\x83, muzic\xc4\x83 pentru balet, ci puterile creatoare ale compozitorului sau coregrafului au o libertate absolut\xc4\x83.'